b'\n_START_ARTICLE_\nAsiatisk Kompagni\n_START_SECTION_\nHistorie\n_START_PARAGRAPH_\nAsiatisk kompagni fik sine kongelige privilegier ved oktroj af 12. april 1732 og udviklede sig til et foretagende af stor betydning for Danmarks handel og \xc3\xb8konomi. Aktiekapitalen var oprindeligt blot 100.000 rigsdaler fordelte p\xc3\xa5 400 aktier \xc3\xa0 250 rigsdaler. Kongen selv tegnede sig for 19 aktier. Denne grundkapital var dog alene beregnet p\xc3\xa5 at indl\xc3\xb8se Tranquebar. Til ekspeditionernes udrustning og andre udgifter m\xc3\xa5tte aktion\xc3\xa6rerne g\xc3\xb8re tilskud for hver gang i forhold til antallet af deres aktier, for 6 skibe i 1746 s\xc3\xa5ledes ca. 4\xc2\xbd mio. rigsdaler. Eksport var der kun lidt af, og udrustningen var kostbar, bes\xc3\xa6tningerne bestod s\xc3\xa5ledes af 100\xe2\x80\x94150 mand, og ikke f\xc3\xa5 skibe gik tabt. Men foretagenderne var alligevel som regel meget gevinstgivende. De hjemf\xc3\xb8rte varer solgtes ved auktioner. 1734\xe2\x80\x9445 indbragte disse 9,16 mio. rigsdaler; af varerne udf\xc3\xb8rtes atter af landet for 6,43 mio. rigsdaler. I Christian 6.s regerings\xc3\xa5r tjente aktion\xc3\xa6rerne med en kapital til udrustning med videre p\xc3\xa5 ca. 6,5 mio. rigsdaler et udbytte af ca. 2,7 mio. rigsdaler. _NEWLINE_Under Frederik V gik denne handel yderligere frem, thi mens der 1732\xe2\x80\x941745 blev afsendt 15 skibe til Ostindien og 17 til Kina, steg disse tal for \xc3\xa5rene 1746\xe2\x80\x941765 til henholdsvis 27 og 38. Auktionernes salgssum var i denne periode ca. 24,15 mio. rigsdaler, hvoraf 19,8 mio. atter blev eksporteret, og i disse tal er ikke medregnet udbyttet af det gods, bes\xc3\xa6tningerne havde ret til at medbringe hjem for egen regning. Aktierne gav i disse \xc3\xa5r gennemsnitlig ca. 20\xc2\xa0%, og enkelte ekspeditioner indbragte op til 50\xc2\xa0%. I den f\xc3\xb8lgende tid aftog kompagniets virksomhed, og da dets oktroj udl\xc3\xb8b 1772, blev handelen p\xc3\xa5 Ostindien givet fri mod ret for kompagniet til i 20 \xc3\xa5r at oppeb\xc3\xa6re en afgift af privat udsendte fart\xc3\xb8jer; af s\xc3\xa5danne udgik de f\xc3\xb8rste 1775. _NEWLINE_Sine ostindiske territorier, Tranquebar og Frederiksnagore (Serampur), afstod kompagniet i 1777 til den danske stat og indskr\xc3\xa6nkede sig her efter til at drive en ganske l\xc3\xb8nnende import af te p\xc3\xa5 grundlag af sin eneret til handelen p\xc3\xa5 Kina, hvortil tyngdepunktet for dets virke lidt efter lidt overflyttedes. Selv, da England i 1784 nedsatte sin told p\xc3\xa5 te, form\xc3\xa5ede kompagniet endnu en tid lang at g\xc3\xb8re gode forretninger: i de 22 \xc3\xa5r 1785\xe2\x80\x941806 uddelte det nemlig gennemsnitlig \xc3\xa5rlig 40\xc2\xa0%. Aktiernes kurs var meget vekslende og i det hele st\xc3\xa6rkt nedadg\xc3\xa5ende: mens der 1781 blev betalt 2000 \xc3\xa0 1900rigsdaler for p\xc3\xa5lydende 500, var v\xc3\xa6rdien 1792 nede i 470 \xc3\xa0 410 rigsdaler. Auktionerne indbragte 1785\xe2\x80\x941791 tilsammen ca. 30,47 mio., 1797\xe2\x80\x941799 ca. 15,63 mio. og 1800\xe2\x80\x941806 ca. 26,4 mio. rigsdaler. Af de hjemf\xc3\xb8rte varer 1797\xe2\x80\x941806 var for 9 mio. rigsdaler af kinesisk og for 33 mio. rigsdaler af ostindisk Oprindelse. Tages f\xc3\xb8ringsgodset med, m\xc3\xa5 man i disse \xc3\xa5r regne denne imports gennemsnitlige v\xc3\xa6rdi til 4\xc2\xbe mio. rigsdaler. _NEWLINE_Krigen med England 1807\xe2\x80\x941814 tilf\xc3\xb8jede kompagniet det dr\xc3\xa6bende slag. Handelen fravristedes Danmark, der her ikke l\xc3\xa6ngere kunne konkurrere. Efter krigens oph\xc3\xb8r udsendtes kun f\xc3\xa5 ekspeditioner, og de l\xc3\xb8nnede sig ikke. I 1839 blev den asiatiske handel givet fri, i 1843 opl\xc3\xb8stes kompagniet, og i 1845 overdrog Staten for ca. 1 mio. rigsdaler sine ostindiske besiddelser til det engelske ostindiske kompagni.'